ग्रामीणों ने दो तेंदुओं को पीटकर मार डाला  
उत्तर प्रदेश में बहराइच जिले के कतर्नियाघाट क्षेत्र में ग्रामीणों ने तीन लोगों पर हमलावर हुए दो तेंदुओं को लाठी-डंडों से पीट-पीट कर मार डाला।
उत्तर प्रदेश में बहराइच जिले के कतर्नियाघाट क्षेत्र में रविवार की दोपहर ग्रामीणों ने तीन लोगों पर हमलावर हुए दो तेंदुओं को लाठी-डंडों से पीट-पीट कर मार डाला।  प्रभागीय वन अधिकारी आरके सिंह ने बताया कि आनंदनगर बड़खरिया गांव में सुरेन्द्र नामक व्यक्ति अपनी पत्नी गीता के साथ खेत की सिंचाई कर रहा था तभी वहां छुपकर बैठे दो तेंदुओं ने उन पर हमला कर दिया।  उन्होंने बताया कि पास के खेत में काम कर रहे सोनू ने सुरेन्द्र और गीता को बचाने की कोशिश की तो तेंदुए उस भी झपट पड़े। शोर सुनकर आसपास के खेतों में काम कर रहे ग्रामीणों ने तेंदुओं को घेर लिया और लाठी-डंडों से पीट-पीट कर मार डाला। सिंह ने बताया कि इस मामले में आगे की कार्रवाई वारदात की परिस्थितियों को ध्यान में रखकर की जाएगी। उन्होंने बताया कि तेंदुओं के हमले में घायल हुए तीनों लोगों को अस्पताल में भर्ती कराया गया है।